Rahvusvaheliste domeeninimede kasutuselevõtt tipptasandil on küsimus, mis kuulub ICANNi pädevusse. 16. novembril 2009 algatas ICANN rahvusvaheliste domeeninimede riigidomeenide kiirmenetluse, et hõlbustada interneti tippdomeenides selliste riigikoode tähistavate laiendite (näiteks .gr, .bg, .eu) kasutuselevõttu, mille kirjutamiseks ei kasutata ladina tähestikku.

Varasemaid suundumusi ja turuolukorda arvesse võttes on eesmärk säilitada stabiilne positiivne kasv ning suurendada jõupingutusi selle nimel, et muuta tippdomeen .eu ja selle kirillitsas variant kvaliteetseteks tippdomeenideks.

Kuigi uute geneeriliste tippdomeenide turg ei ole vastanud ootustele, sest kasutajate nõudlus on olnud oodatust palju väiksem, on selle kasv olnud siiski suurem kui vanemate tippdomeenide puhul.

Domeeninimede turg on viimase kahe aasta jooksul oluliselt muutunud seoses uute geneeriliste tippdomeenide (nt .car, .hotel) kasutuselevõtuga pärast seda, kui ICANN (Internet Corporation for Assigned Names and Numbers – interneti nimede ja numbrite määramise korporatsioon) lasi geneerilised tippdomeenid vabaks üldiseks registreerimiseks. Selle aruande koostamise ajal oli määratud üle 1 200 uue geneerilise tippdomeeni ning hinnangute kohaselt on ICANNi 2018. eelarveaasta lõpuks täielikult määratud ja tegutsevaid geneerilisi tippdomeene rohkem kui 1 240. Praegu on selliselt registreeritud 25,6 miljonit domeeninime kokku 329,3 miljonist registreeritud domeenist kogu maailmas (142,7 miljonit on registreeritud riigidomeenina).

2016. aasta aprillis tähistas tippdomeen .eu oma kümnendat aastapäeva. Viimase kümne aasta jooksul on riigidomeeni .eu turustatud innovaatilise ja ajakohase laiendina, mis suudab hästi sammu pidada juba kolm aastakümmet domeenikeskkonnas püsivate vanemate tippdomeenidega ning konkureerida uute, alates 2014. aastast kasutusele võetud geneeriliste tippdomeenidega. 2017. aasta esimese kvartali lõpus oli tippdomeen .eu maailma suuruselt seitsmes riigidomeen. Üle 3,7 miljoni registreeringuga on tippdomeenist .eu saanud Euroopa elanike jaoks hinnatud võimalus oma internetiaadressi domeeninime valimisel.

2016. aasta novembris võttis .eu register kasutusele ühtse euromaksete piirkonna (SEPA) mehhanismi ja nn maksejärgse süsteemi, mille kaudu saavad registripidajad nüüd kasutada võimalust lasta oma tehingutasud debiteerida otse oma pangakontolt. Peale selle on EURid rohkem jälginud registripidajaid, kellel on maksmata arveid, ja peatanud selle tulemusena mitu kontot.

Kehtivate õigusnormide kohaselt ei tegutse .eu register ise registripidajana. EURidi peamine prioriteet on jätkata kvaliteetse teenuse osutamist oma 693 akrediteeritud registripidajale. Akrediteeritud registripidajate arv on viimase kahe aasta jooksul veidi vähenenud (2015. aasta esimese kvartali lõpus oli neid 751), sest jätkus registripidajate kontode konsolideerimine ning paljud suured üleeuroopalised ja ülemaailmsed tegijad ostsid mitu väiksemat registripidajat.

EURidi põhiserverid asuvad Amsterdamis ja Luxembourgis. Mõlema serveri seadmed on identsed. EURidi isehaldavad serverid asuvad Amsterdamis, Ljubljanas, Londonis ja Prahas, samal ajal kui kolmel suvasaate pakkujal (DENIC, NETNOD ja DYN) on nimeserverid üle kogu maailma.

EURid on üleeuroopaline mittetulundusorganisatsioon, mille peakontor asub Belgias Diegemis ja piirkondlikud kontorid Stockholmis, Prahas ja Pisas. Sellel on kaks asutajaliiget, DNS Belgium (.be register) ja Istituto di Informatica e Telematica (.it register), ning kaheksa assotsieerunud liiget: ARNES (.si register), CZ.NIC (.cz register), BUSSINESSEUROPE (33 riigi 39 tööstusharu keskliitude ühendus), ECTA (European Community Trademark Association – Euroopa kaubamärgiassotsiatsioon) internetikomitee, EMOTA (European Multi-channel and Online Trade Association – mitme kanali kaudu toimuva ja e-kaubanduse Euroopa assotsiatsioon), IAB Europe (Interactive Advertising Bureau – interaktiivne reklaamibüroo), CECUA (Confederation of European Computer Users – Euroopa arvutikasutajate keskliit) ja UEAPME (European Association of Craft, Small and Medium-sized Enterprises – Euroopa käsitööettevõtjate ning väikeste ja keskmise suurusega ettevõtjate keskliit). 2016. aasta ühines sellega sõltumatu liikmena intellektuaalomandiõiguste valdkonna jurist Marie-Emmanuelle Haas.

Kirillitsas string (.ею) läbis edukalt rahvusvaheliste domeeninimede kiirmenetluse, kuid kreeka tähestikus string (.ευ) ei läbinud tehnilist hindamist edukalt, kuna väidetavalt on see kas visuaalselt identne või visuaalselt segamini aetav vähemalt kolme ISO 646-BV-stringiga – „eu”, „ev” ja „ey”.

Register on oma otsustes sõltumatu välisorganisatsioon, kuid komisjon jälgib selle finantsolukorda hoolikalt kooskõlas õigusraamistiku ja teenuse osutamise kontsessioonilepinguga. Sõltumatu finantsaudiitor korraldab põhjalikke kohapealseid arvepidamise kontrolle. Komisjon täidab oma järelevalveülesandeid sellega, et vaatab läbi audiitorite märkused, kord poolaastas ja aastas esitatavad finantsaruanded, kord kvartalis esitatavad eduaruanded, eelarveettepanekud ning strateegia- ja tegevuskavad. Finantsküsimusi arutatakse registriga korrapäraselt kord poolaastas toimuvatel koosolekutel ja teenustaset käsitlevatel koosolekutel.

·tugevdades veelgi oma partnerlust akrediteeritud registripidajatega, et edendada tippdomeeni .eu kaasrahastatud turundusprogrammi ja nn kohandatud vähendamiskavade kaudu. Kaasrahastatud turundusprogrammi raames esitati 2015. ja 2016. aastal vastavalt 52 ja 57 eri laadi ettepanekut. Kohandatud vähendamiskavadega andis register registripidajatele võimaluse saada oma müügimahu alusel registreerimistasu vähendusi – see meetod on levinud paljude teiste tippdomeeni registrite seas. Käesoleva aruande koostamise ajal oli 98 % 2017. aasta esimese kvartali registreeringutest teinud 331 registripidajat, kes ühinesid kohandatud vähendamiskavaga 2017. aastal;

Registreerijate esitatavate registreerimisandmete täpsuse suurendamine on üha olulisem vahend domeeninimede väärkasutuse ennetamiseks ja tõrjumiseks. EURid kehtestas selle nimel 2014. aasta esimeses kvartalis WHOIS-andmete kvaliteedi kava. Aruandeperioodil täiustati kiirmeetodil põhinevat menetlust, mida rakendatakse selgete juhtumite puhul. Kiirmenetlust kasutatakse juhul, kui registreerimisandmed on ilmselgelt valed, kui avastatakse teatavad käitumismustrid domeeninimede registreerimisel või kui ilmneb väärkasutust puudutavaid kahtlusi/väiteid. Sellisel juhul peab registreerija esitama registreerimisandmete kinnitamiseks tõendid kolme päeva jooksul, vastasel juhul peatakse asjaomane domeeninimi. 2016. aastal kontrolliti rohkem kui 18 000 domeeninime; 9 000 kontrollitud nime peatati ja hiljem tühistati neist üle 1 000.

Register rakendab meetmeid igapäevaseks võitluseks domeeninimede väärkasutust hõlmava pahatahtliku võrgutegevuse vastu, sealhulgas näiteks autoriõiguse rikkumise, andmepüügi ning pahavara levitamist hõlmavate küberrünnete vastu. Eelkõige kontrollitakse domeeninimesid sobivuskriteeriumide alusel ning uusi registreeringuid sõelutakse kahtlaste tegevusmustrite või muude kõrvalekallete avastamiseks. Registripidajatega sõlmitavate tippdomeeni .eu akrediteerimise lepingute artikli 4 kohaselt peavad registripidajad tagama, et iga domeeninime valdaja vastab kõigile ELi määrustes ja nende hilisemates muudatustes sätestatud nõuetele ning tippdomeeni .eu registreerimise korrale ja tingimustele, mis on avaldatud registri veebisaidil.

Tippdomeen .eu kasutab domeeninimesüsteemi turvalaiendite (DNSSEC) protokolli. DNSSEC on protokoll, mis võimaldab kontrollida kuvatavate nimeserveri vastuste (veebisaitide) autentsust niinimetatud usaldusahelas kuni interneti juurtsooni välja. 2013. aastal kehtestatud n-ö DNSSECi soodustus (2 senti allahindlust domeeninimetasult iga nõuetekohaselt signeeritud domeeninime kohta kuus) oli registripidajatele endiselt kättesaadav, et veelgi toetada DNSSECi kasutuselevõttu. 2017. aasta esimese kvartali lõpus oli 357 389 DNSSECi signeeritud .eu domeeninime.

Selleks sõlmis EURid 2016. aasta teisel poolel lepingu välise ettevõtjaga teoreetilise õppuse (Table Top eXercise – TTX) tegemiseks. TTX on stsenaariumipõhine õppus, mille raames hinnatakse intsidenti matkides kogu kriisiohjeprotsessi. Erinevalt talitluspidevuse kava õppustest, mis tehti enne 2016. aastat, on teoreetilisse õppusse kaasatud kogu kriisiohje meeskond, sealhulgas tehniliste toimingute osakond, õigusosakond, teabevahetuse ja välissuhete osakond ning üldjuht. See õppus toimub küll üksnes paberil ja kontsentreeritud kujul, kuid ikkagi andis see hea ülevaate võimalikest puudustest.

5.7.1.Üldkohtus ja Euroopa Liidu Kohtus algatatud kohtuasjad

Aruandeperioodil ei menetletud Üldkohtus ega Euroopa Liidu Kohtus ühtegi selleteemalist kohtuasja.

5.7.2.Vaidluste kohtuvälise lahendamise menetlus

Domeeninimedega seotud vaidlused võib esitada vaidluste kohtuvälise lahendamise organile, milleks on Prahas tegutsev vahekohus (Tšehhi Vahekohus ehk CAC).

2015. aastal esitati kohtuväliseks lahendamiseks kokku 65 uut kaebust (keskmiselt 5 kaebust kuus). Kokku lõpetati 68 vaidluste kohtuvälise lahendamise menetlust (rahuldatud kaebused: 46; rahuldamata jäetud kaebused: 5; tagasivõetud kaebused: 2; puudulikud kaebused: 14; kokkulepe: 1).

2016. aastal esitati kohtuväliseks lahendamiseks kokku 80 uut kaebust (keskmiselt veidi üle 6 juhtumi kuus). Kokku lõpetati 67 vaidluste kohtuvälise lahendamise menetlust (rahuldatud kaebused: 41; rahuldamata jäetud kaebused: 9; tagasivõetud kaebused: 2; puudulikud kaebused: 14; kokkulepe: 1).

Alates 1. juunist 2016 saab esitada kaebusi kirillitsas laiendiga (.ею) .eu domeeninimedega seotud vaidluste lahendamiseks. 2017. aasta esimese kvartali lõpu seisuga ei olnud .ею domeeninimedega seoses Tšehhi Vahekohtule esitatud ühtegi kaebust.

5.7.3.Kohtumenetlused

Aruandeperioodil on EURid osalenud järgmistes kohtumenetlustes.

STRANSKY vs. EURid

6. mail 2015 võttis EURid kasutusele IDNA2008 ja homoglüüfide komplektipõhise käsitluse ning teavitas oma aegumiskorrast seoses domeeninimedega, mis ei vasta enam nendele uutele reeglitele. Aegumiskord nägi ette üheaastase järkjärgulise kasutuselt kõrvaldamise perioodi. Nõuetele mittevastavad domeeninimed tuli tühistada 6. maiks 2016 ja neid ei saanud uuesti registreerida. Kahe nõuetele mittevastavaks muutunud domeeninime (fırstrowsports.eu ja fırstrow.eu) aegumiskuupäev oli pärast 6. mail 2016 lõppenud järkjärgulise kasutuselt kõrvaldamise perioodi (28. veebruaril 2025).

Mõlema domeeninime valdaja kaebas EURidi ühe domeeninime pärast (fırstrowsports.eu) Tšehhi Vabariigi kohtusse.

Kohtuotsus vormistati kirjalikult 21. novembril 2016. Ametlik kohtuotsus näeb ette, et kostjale (EURid) kehtestatakse kohustus tagada domeeninime fırstrowsports.eu toimimine 28. veebruarini 2025, kuna EURidi registreerimiskorra ja tingimuste artikkel 13 ei võimalda EURidil ühepoolselt muuta valdaja õigusi ja kohustusi, vaid võimaldab EURidil kohaldada uusi eeskirju üksnes uute registreeringute suhtes.

Kuigi see kohtuotsus puudutab ainult üht domeeninime (fırstrowsports.eu) ega käsitle teist nime (fırstrow.eu), kohaldas EURid seda otsust mõlema domeeninime suhtes ja hoiab neid aktiivsena kuni aegumistähtpäeva 28. veebruarini 2025 (sel kuupäeval need tühistatakse).

Selle tulemusena on nimetatud menetlus lõpetatud.

EURid vs. VAN COLLEM

29. veebruaril 2016 kaebas EURid kohtusse kaks domeeninime valdajat (Nanogenetics Ltd ja Citizen Engineering Services Ltd), kes tegutsesid samal aadressil (29 Harley Street, Marylebone, London, W1G 9QR). Mõlemad valdajad olid registreerinud ligikaudu 1 600 domeeninime registripidaja IO Domain UK Ltd kaudu, kes tegutseb universaaldomeenide pakkujana samal aadressil (29 Harley Street, Marylebone, London, W1G 9QR). Ilmnes, et sellel aadressil oli registreeritud rohkem kui 6 000 Ühendkuningriigi äriühingut. Stephen Van Collem väitis, et esindab mõlemat domeeninime valdajat, ning EURidil oli põhjust arvata, et ta on tegelikult ka registripidaja.

Kuna see registripidaja oli võlgu 7 363,50 eurot, lõpetas EURid tema akrediteerimislepingu lepingu rikkumise tõttu (pärast mitut meeldetuletust).

Registripidaja lepingu lõpetamise tulemusena said kõik domeeninime valdajad e-kirja teel automaatse teate, et nad peaksid valima uue registripidaja ja viima oma domeeninimed üle valitud registripidaja juurde. Stephen Van Collem märkis, et ta valis Madalmaade fondi Lifestyle International BV. See äriühing oli tõepoolest taotlenud .eu akrediteeringut, kuid kuna ta ei viinud akrediteerimismenetlust edukalt lõpule, jättis EURid tema taotluse rahuldamata.

EURid andis Stephen Van Collemile rohkem kui 166 kalendripäeva aega oma domeeninimede üleviimiseks (võrreldes tavapärase 30–40 päevaga, mida võimaldatakse sarnases olukorras olevatele teistele valdajatele).